Amanfoɔ a wɔte Bomaa, a ɛyɛ kuro a kuadwuma kɔ so yie wɔ hɔ a ɛwɔ Tano Atifi Mansini a ɛwɔ Ahafo Mantam mu no de adesrɛdeɛ ato ɔmampanin a ɔno ne Nana Akuffo Addo anim sɛ animu animu yi ara, ɔnkɔ wɔn mmoa na ɔmmɛyɛ wɔn akwan no mma wɔ.
Wɔkyerɛ sɛ, sɛdeɛ akwan no ayɛ no nti ɛmma kuro no ntu mpɔn, afei nso wɔahyehyɛ wɔn bɔ pii nanso ne nyinaa akɔyɛ bɔhyɛ hunu, sɛ wɔbɛka sɛ wɔbɛyɛ no yie a, wɔnhunu ho mpopoeɛ biara.
Kuro yi mu mmabunu a wɔyɛ ɔman mma pa a na wɔdi nnipa a wɔte kuro yi anim no kaa sɛ, ɔkwan a a aka a ɔmampanin bɛtumi afa so asane abɔ ne din ho ban ne sɛ ɔbɛba abɛyɛ wɔn akwan a ɛyɛ bɛyɛ nkwansini 60 no ama wɔn. Wɔsane nso de nkaebɔ too dwa sɛ, wɔbɛtu wɔn ho fo yie wɔ abatoɔ ahodoɔ a ɛbɛba no mu.
Ↄkwan a ɛda Bomaa de kɔ Duayaw Nkwanta yɛ nkwansini 14.5. Deɛ ɛda Bomaa ne Tepa ntam yɛ nkwansini 11.3. Deɛ ɛda Bomaa ne Yamfo ntam yɛ nkwansini 19.3, ɛnna deɛ ɛda Bomaa ne Dwenase ntam yɛ nkwansini 8.5, a wɔkyerɛ sɛ saa akwan yi nyinaa atete apansam koraa.
Sɛ yɛhwɛ na yɛtie Bomaa kuro yi ho nsɛm a, yɛtumi hunu sɛ kuro yi aboa wɔ ɔman Ghana mpuntuo mu yie a ɛnna fam koraa. Ꜫyɛ kuro a ɛmu nnipa dodoɔ bɛyɛ 7000, na wɔn adwuma a wɔyɛ no wɔ hɔ titire ne kuadwuma. Wɔn aduadeɛ no bi ne borɔdeɛ, bankye, bayerɛ, mankani, aburo ne deɛ ɛkeka ho. Afei nso wɔdua kookoo wɔ hɔ pa ara.
Sɛ yɛhwɛ ɔman yi ho nnwom bi te sɛ “Dwene Ↄman yi ho, Ghana Akuafoɔ, Osee Yiee Ghana, ne Aniha mu nni biribi sɛ ohia” a, nhwehwɛmu kyerɛ sɛ mmabunu dwontokuo a ɛwɔ Bomaa a Yaw Owusu Badu a wanya ne baabi korɔ na na ɔda ano no na wɔsaee saa nnwom yi toeɛ.
Nanso ɛrekame ayɛ sɛ kuro yi a mmerɛ bi a atwa mu, na nkuro afoforɔ ani bere wɔn no mmoa a wɔde ma ɔman Ghana no so nni mfasoɔ biara ma wɔn, a akɔduru sɛ wɔn akwan ho nsɛnsɛm ayɛ fɛreɛ mpo.
Sɛ yɛsi nsutɔberɛ mu deɛ a, na asɛm no asɛe koraa. Susuan yiri fa kuro yi mu ne wɔn akwan nyinaa so a ɛmma amanfoɔ a wɔte hɔ no ho ntɔ wɔn wɔ asetena mu.
Mmerewa ne nkɔkora, ayarefoɔ, ne apemfoɔ bi te sɛ Akua Mansa a wadi mfeɛ 90 a n’ani afira ne Akosua Serwaa kyerɛ sɛ, sɛ wɔrehwehwɛ ayarehwɛ a, wɔberɛ pa ara. Aberewa posoposo no kaa nsɛm pii, na ne tenten ne ne tiatia nyinaa ne sɛ, ɛsiane sɛ wɔn akwan nnyɛ nti, kaa biara mpɛ sɛ wɔfa so, ne saa nti ɔrekɔ ayaresabea a, agye sɛ wɔbɔ no abommo, enti ɔresrɛ aban sɛ ɔntwa n’ani mmɛhwɛ wɔn.
Saa ara nso na Akosua Serwaa kyerɛɛ sɛ adeɛ baako a ɛbɔ no hu yie ne sɛ awoɔ bɛka no wɔ ne nyinsɛn yi mu, ɛfiri sɛ, ɔnnya kaa a ɛbɛba abɛfa no de no akɔ ayaresabea ama wɔagye no awo, na ɛbɛtumi mpo aba sɛ ɔbɛwo wɔ kwan mu. Wei ne ne dadwene kɛseɛ pa ara.
Akwan ho haw yi nyi akuafoɔ mu. Okuani bi a wɔfrɛ no Stephen Beyuo bɔ abubuo aberɛ nyinaa sɛ, deɛ ɛsoso no adaeɛ bɔne wɔ kuayɛ mu ne sɛ ɔbɛyɛ awie ama nnɔbaeɛ no aba na ɔnnya kaa mma no nkɔfa, ɛsiane kwan no nti. Sɛ ɛkɔba no saa a agye sɛ ɔsoa nneɛma no wɔ n’apampam de kɔ dwa so anaa de kɔ fie. Ↄkyerɛ sɛ, ɛsiane kwan no nti, ne kookoo aka afuom a ɔtumi mfa mma fie, na n’adamfo a ɔreboa no ama no asoa aba fie no nso soa duru baabi a, na wagya asi hɔ, na ɔno ara asoa ne nyinaa asane de akɔ fie.
Adrɔbafoɔ koraa na wɔrehunu amane kɛse wɔ saa asɛm yi ho. Owura kyeremeh a ɔyɛ drɔbani a ne kaa asɛe kyerɛ mu a, wadi nnansa wɔ ne kaa no kora ho. Dabiara nso, ɔtɔ ade foforɔ wɔ kaa no ho. Ↄsrɛɛ aban sɛ ɔmmɛboa Bomaaman, ɛfiri sɛ wɔgye wɔn ho baabiara a ɛnnye.
Wɔn a wɔte kuro yi mu nyinaa kyerɛ brɛ a wɔabrɛ aban no bɔhyɛ ahodoɔ no. Nana Kyei a ɔyɛ temammuni wɔ kuro no mu no kyerɛ sɛ, aban mufoɔ no ba ne Bomaa mpanimfoɔ bɛhyia a, wɔhyɛ wɔn bɔ akɛseɛ sɛ wɔbɛba abɛkora akwan no, nanso sɛ wɔfiri hɔ a wɔnkae Bomaa bio.
Owura Isaac Adjei Boateng yɛ mmabunu a wɔwɔ kuro no mu no daano ni a ɔboaboa nnipa ano wɔ kuro no mu, sɛ ɛba no sɛ  wɔpɛ  sɛ  wɔyɛ nhyiamu a. Ↄde nkyerɛkyerɛmu yi rebrɛ nsɛntwerɛfoɔ no, ɔbisaa nsɛm bi te sɛ, “Bɔne bɛn na Bomaaman ayɛ? Wɔn kyɛfa wɔ ɔman no mu no wɔ hen? Ↄmampanin ne ne mpanimfoɔ nim sɛ wɔahyehyɛ wɔn bɔ sɛ wɔbɛyɛ wɔn akwan ama wɔn a wɔnnii so? Wɔn akatua wɔ nokorɛ a wadi ama NPP aban no nie?
Ↄde yea kasaeɛ ɛfiri sɛ, ɔhunu sɛ ne titire sɛ ɛduru abatoɔ berɛ a, amanyɔfoɔ no de wɔn adwene di agorɔ pa ara.
Owura Isaac Adjei Boateng kaa sɛ, sɛ wɔre bɛto aba a, wɔhyɛ da de mfidie bɛsisi hɔ sɛdeɛ wɔrebɛyɛ kwan no, nanso, abatoɔ no akyiri no, wɔnhunu baabi a mfidie no yera fa. Ↄnam wei so srɛɛ aban sɛ ɔmmɛyɛ wɔn akwan no mma wɔn na ɔmmɔ ne din, kuro no din, ne n’amanyɔkuo no din ho ban, na wɔn nso nnya wɔn kyɛfa bi, ɛnnyɛ saa a, wɔbɛto aba no deɛ, nanso wɔde wɔn ani bɛkyerɛ ɔfa foforɔ so.
